text: সিম্ফনি ঘোষণা দিলো নতুন ফোন Symphony W71 - অ্যান্ড্রয়েড কথন
  সিম্ফনি ঘোষণা দিলো নতুন ফোন Symphony W71
  তুলনামূলক কম দামে মোটামুটি সব সুবিধাসম্পন্ন ডিভাইস হিসেবে সিম্ফনি ডব্লিউ ৭০ বাজারে জনপ্রিয়তা হারানোর আগেই সিম্ফনি সম্প্রতি ঘোষণা দিয়েছে নতুন আরেকটি সিকুয়েল সিম্ফনি এক্সপ্লোরার ডব্লিউ ৭১-এর। কোম্পানিটি তাদের ওয়েবসাইটের আপকামিং ফোন বিভাগে নতুন এই স্মার্টফোনটি সম্পর্কে তথ্য প্রকাশ করেছে।
  দাম এখনও উল্লেখ করা না হলেও Symphony W71-এ অ্যান্ড্রয়েড ৪.১ জেলি বিন, ৪.৫ ইঞ্চি ডিসপ্লে যার রেজুলেশন 854*480 পিক্সেল, ১.২ গিগাহার্জ করটেক্স এ৯ ডুয়েল কোর প্রসেসর ও পাওয়ারভিআর এসজিএক্স ৫৩১ গ্রাফিক্স প্রসেসিং ইউনিট দেয়া হয়েছে। এছাড়াও এতে ৫১২ মেগাবাইট র‌্যাম ও ৪ গিগাবাইট ইন্টারনাল স্টোরেজ দেয়া হয়েছে।
  সিম্ফনি ডব্লিউ ৭০-এর সঙ্গে ডব্লিউ ৭১-এর মূল পার্থক্যগুলো এর ডিসপ্লে রেজুলেশন, ব্যাটারি এবং ডিসপ্লে সাইজে। সিম্ফনি ডব্লিউ ৭০-এর ডিসপ্লে রেজুলেশন 480*800 পিক্সেল, ডিসপ্লে সাইজ ৪ ইঞ্চি এবং ব্যাটারির ক্ষমতা ২৫০০ এমএএইচ, যেটি এই ফোনের অন্যতম প্রধান বিশেষত্ব বলে বিবেচিত ছিল। কিন্তু ডব্লিউ ৭১-এ ব্যাটারির ক্ষমতা কমিয়ে ১৭০০ এমএএইচ-এ করা হয়েছে যদিও ডিসপ্লে সাইজ বাড়িয়ে ৪.৫ ইঞ্চি ও ডিসপ্লে রেজুলেশন বাড়ানো হয়েছে।
  এছাড়াও আরেকটি সুবিধা হলো এটিতে শুরু থেকেই অ্যান্ড্রয়েড ৪.১ জেলি বিন দেয়া থাকছে। এতে অবশ্য সিম্ফনি ডব্লিউ ৭০ আইসক্রিম স্যান্ডউইচ থেকে জেলি বিন-এ আপডেট পাবে কি না সে বিষয়ে প্রশ্নের সৃষ্টি হয়েছে।
  সিম্ফনি ডব্লিউ ৭১ ও ডব্লিউ ৭০-এর স্পেসিফিকেশনের বিচারে আপনার পছন্দ কোনটি? বর্তমানে ডব্লিউ ৭0-এর বিক্রয়মূল্য ৯,৮২৫ টাকা। কত দাম হলে সিম্ফনি ডব্লিউ ৭১-এর দাম যথার্থ হবে বলে মনে করেন?